85  Stanket eo ar bez ha Jezuz a zo ennañ.  An ebestel hag an diskibien, ankeniet o c'halon, a zo aet da guzat. Mari, mamm Jezuz, Sant Yann, an abostol muia karet, Jozef a Arimati, ar wragez  santel, a zo holl dizroet d'ar gêr goude sebelia Jezuz.  Piou a lavaro ar glac'har a zo en o c'halon dreist-holl e hini ar Werc'hez Vari, ar Vamm garantezusa o ouela d'ar gwella ha d'ar santela mab a zo bet biskoaz?...  Met ma'z eo Mari glac'haret evel an ebestel.n'eo ket fall-galonet eveldo. He feiz bepred birvidik a sked evel eun tour-tan lugernus e-kreiz noz he ene. Jezuz en deus lavaret na chomje nemet tri dervez er bez hag e savje goudeze leun a c'hloar, a douez ar re varo; ar Werc'hez a oar ez  eo he Mab ar Wirionez en em c'hraet den.  Enkrezet, met leun a fizians, e c'hed eta ma seveno Jezuz e gomzou.  86  Setu digouezet an trede dervez ha m'eo deuet da wir komzou ar C'hrist na c'hell ket fazia. Ar Juvevien koulskoude o deus klasket a-zevri mirout ouz ar wirionez da gaout an trec'h.  Siellet o deus ar bez ha lakaet soudarded d'e ziwall. Met petra c'hell fallagriez an den a-enep galloud an Aotrou Doue?...  Hervez e gomzou, Jezuz, d'an trede dervez, diouz ar mintin, a sav  eus ar bez leun a vuhez.  Setu ma kren an douar en eun doare spontus. Eun ael, skedus e zremm evel eul luc'hedenn, gwenn-kann e zilhad, a ziskenn eus an Neñv d'ar bez. Ar soudarded strafuilhet a zo kouezet a-stok korf d'an douar. An ael a ruilh ar maen hag a zigor ar bez; goullo eo, Jezuz n'emañ mui ennañ, savet eo eus a varo da veo...  Peur, e pelec'h, penaos, eur wech savet eus ar bez, eo en em ziskouezet Hor Salver d'e Vamm?  An Aviel n'hel lavar ket.  Kredi start a c'hellomp koulskoude  eo d'ezi en em ziskouezas da genta. Aes eo d'eomp kompren al levenez dispar a veuzas neuze kalon Mari. Korf he Mab, he doa gwelet, tri dervez oa, kallharet hag holl-c'houliet etre daouarn ar vourrevien, a oa bremañ dirazi kaer ha lugernus ha warnañ eur wiskamant gwennoc'h eget erc'h meneziou Liban.  Jezuz leun a c'hloar, dirak Mari leun a levenez, piou a c'hello liva eur seurt taolenn?...  88